《故人蒲朝达沿檄道经广汉留连累日作诗为别》
宋代·郭印

忆初鼓箧虞庠日，识面乃喜文章伯。
游从不觉化芝兰，交契悬知定金石。
萧条离绪十秋风，天涯等是飘零客。
双鳞不到雁无来，月照庭空心若失。
岂期此地忽相逢，津津喜气眉间溢。
口谈诗书尚细事，满腹包罗济时术。
辕驹局促思千里，笯凤葳蕤空六翮。
升沈世态且勿论，执手临风长太息。
君今清名塞宇宙，指日云霄看腾轶。
平居谠议或可施，肯效无功饕禄秩。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。